Val á Austfirðingi ársins stendur nú yfir og geta áhugasamir tekið þátt í valinu á vef Austurfrett.is . Kosning stendur til miðnættis mánudaginn 13. janúar . Alls koma 14 einstaklingar til greina í valinu og einum þeirra fylgir hundur . Einstaklingarnir og afrek þeirra eru eftirfarandi : -Áslaug Munda Gunnlaugsdóttir : Áslaug Munda er knattspyrnukona frá Egilsstöðum sem er fastamaður í Breiðabliki , einu besta liði landsins . Þrátt fyrir að vera aðeins 18 ára spilaði hún í júní sinn fyrsta A-landsleik og sjö leiki með Breiðabliki í Meistaradeild Evrópu í haust . –Bjartur Aðalbjörnsson : Bjartur , sem er oddviti Samfylkingarinnar í sveitarstjórn Vopnafjarðarhrepps , er tilnefndur fyrir vasklega framgöngu í sveitarstjórn við að tryggja að gengið yrði að kröfum starfsmanna hreppsins sem útlit var fyrir að fengju ekki full lífeyrisréttindi vegna áralangra mistaka hjá sveitarfélaginu . –Brynjar Skúlason : Brynjar , sem getið hafði sér gott orð fyrir að koma knattspyrnuliði Hugins Seyðisfirði upp í 1. deild sumarið 2015 , söðlaði um og tók við Leikni Fáskrúðsfirði . Liðinu var af flestum spáð falli úr annarri deild en tók sig til , vann deildina og spilar í fyrstu deild næsta sumar . –Bylur og Snjólaug Eyrún Guðmundsdóttir : Vaskleg framganga Byls , fíkniefnahunds lögreglunnar á Austurlandi , varð til þess að ríflega 40 kg af fíkniefnum fundust vandlega falin í bifreið sem kom til landsins með Norrænu í byrjun ágúst . Um er að ræða eitt mesta magn örvandi fíkniefna sem lögreglan hefur náð hérlendis . Snjólaug starfar í lögreglunni og sér alfarið um Byl . –Dagmar Ýr Stefánsdóttir : Dagmar Ýr lýsti því yfir í byrjun nýliðins árs að hún ætlaði ekki að kaupa neinn óþarfa allt árið . Dagmar er öðrum fyrirmynd á tímum neyslusamfélagsins sem gengur nærri auðlindum Jarðar . –Eyþór Hannesson : Eyþór er talinn meðal forvígismanna plokks á Íslandi , að fara út að hlaupa og safna rusli í leiðinni . Hann hefur gert það árum saman , flokkað sorpið , komið því til skila og vakið athygli á umgengni okkar við landið . Eyþór hefur frá sumrinu 2018 gengist undir erfiða krabbameinsmeðferð en ávallt haldið í jákvæðni og áfram safnað rusli þegar hann hefur farið út til að hreyfa sig . –Gillian Haworth : Gillian hefur verið áberandi í tónlistarlífi Austurlands um áraraðir . Hún er skólastjóri Tónlistarskóla Eskifjarðar og Reyðarfjarðar , stýrir kór Reyðarfjarðarkirkju auk þess sem hún er þar organisti og meðlimur í Sinfóníuhljómsveit Austurlands sem stofnuð var 2018 . Gillian hefur lagt mikið til austfirsks samfélag með einstakri jákvæðni og dugnaði . –Helgi Snær Ómarsson : Áhrifavaldurinn Helgi Ómarsson frá Seyðisfirði er með um 13.000 fylgjendur á Instagram . Hann fékk þá til liðs við sig fyrir jólin til styrktar UNICEF , barnahjálp Sameinuðu þjóðanna , og á einum sólarhring söfnuðust 1,1 milljón fyrir börn og fólk í neyð . –Ísold Fönn Vilhjálmsdóttir : Þrátt fyrir að vera aðeins 13 ára gömul hefur Ísold Fönn skipað sér í hóp bestu skautadansara landsins . Hún er frá Möðrudal á Fjöllum þar sem hún hefur nýtt öll tækifæri til að æfa sig á frosnum tjörnum en hluta ársins býr hún í Bratislava í Slóvakíu þar sem hún æfir og hefur sett stefnuna á vetrarólympíuleikana 2022 . –Jódís Skúladóttir : Jódís fór fyrir undirbúningshópi að stofnun samtaka Hinsegin fólks á Austurlandi sem voru formlega stofnuð skömmu fyrir áramót . Samtökunum er ætlað að styðja við hinsegin fólk og gera það sýnlegra í austfirsku samfélagi . –Jóhann Sveinbjörnsson : Hinn 86 ára gamli Jóhann var að snúast á golfvellinum á Seyðisfirði að kvöldi snemma í ágúst þegar honum fannst hann heyra kallað úr fjallinu ofan við völlinn . Jóhann gerði viðvart sem varð til þess að lífi svissneskrar konu , sem hrapað hafði í fjallinu , var bjargað . Hún hafði af veikum mætti reynt að hrópa á hjálp yfir daginn og ná athygli fólks sem hún sá fara um svæðið en náði loks eyrum Jóhanns . –Óskar Þór Guðmundsson : Rannsóknarlögreglumaðurinn varð fimmtugur á árinu og í ágúst lagði hann af stað hjólandi frá Fáskrúðsfirði yfir hálendið til Reykjavíkur . Ferðin tók hann ellefu daga og tók á enda erfitt að fara yfir fjöllin í miklum mótvindi og rigningu . Óskar hljóp síðan 10 km í Reykjavíkurmaraþoninu þegar hann var kominn á áfangastað . Ferðina fór hann til að safna áheitum til styrktar Samhjálpar til að aðstoða fíkla í vanda . –Sigríður Dóra Sverrisdóttir : Eftir trúnaðarmannanámskeið hjá AFLi starfsgreinafélagi haustið 2016 uppgötvaði Sigríður Dóra að í rúman áratug hefðu verið gerð mistök við útreikning lífeyrissjóðsgreiðslna starfsmanna Vopnafjarðarhrepps . Sigríður Dóra fór síðan fyrir baráttu fyrir að hreppurinn tryggði að starfsmennirnir yrðu ekki fyrir neinum skerðingum á lífeyrisréttindum vegna þessa . Í maí tilkynnti hreppsnefnd að hún ætlaði aðeins að greiða hluta en eftir áframhaldandi baráttu var ákvörðuninni breytt í nóvember á þann hátt að sveitarfélagið tryggir réttindin . –Unnar Erlingsson : Unnar hefur frá árinu 2016 barist við erfið veikindi sem hafa gert hann óvinnufæran . Hann hefur deilt hugleiðingum sínum og hvatningarorðum með öðrum undir myllumerkinu #ekkigefastupp og ávallt sýnt af sér jákvæðni og stuðning við samferðafólk sitt og samfélag .